Ван Дейкрэ Жеромрэ я сурэтхэр
СурэтыщI цIэрыIуэ куэдым я IэдакъэщIэкIхэм щагъэлъэпIащ адыгэ пщащэхэм я теплъэ дахэр. Абыхэм ящыщщ Фламандием щыщ сурэтыщI Ван Дейк Антониси (1599 — 1641). Европей щэнхабзэм зи цIэ фIыкIэ щыIуа Рубенс Питер и гъэсэныр щылэжьащ Италиеми Инджылызми. Ван Дейк и IэдакъэщIэкIхэр плъыфабэщ, зи теплъэ ищI цIыхухэм я гум щыщIэр я нэгу къищу къегъэлъэгъуэф.
Ван Дейк и лэжьыгъэ нэхъыфIхэм ящыщщ адыгэ пщащэ Элизабет-Терезие (1589 гъэ) и сурэтыр. Ар лорд Ширли Роберт и щхьэгъусэщ, Абасс I къэжэр хъаным и деж къулыкъу щызыщIа адыгэ дзэзешэ Искаон Сэмпсэф ипхъущ. ЗэрыхуагъэфащэмкIэ, сурэтыщI цIэрыIуэр Ширлихэ я унагъуэм щыIущIар Генуе къалэрщ. Ширли Роберт хамэ къэрал Iуэхухэр зезыгъакIуэ инджылыз политик лэжьакIуэ цIэрыIуэт, ар мызэ-мытIэу Ираным щыIащ, абы щызригъэцIыхуащ щхьэгъусэ хуэхъуа шэрджэс пщащэр.
Жан-Леон Жером (1824 — 1904) франджы сурэтыщIщ икIи скульпторщ. КъуэкIыпIэ теплъэгъуэхэр къыщыгъэлъэгъуэжа абы и IэдакъэщIэкIхэм лъабжьэ яхуэхъуащ Египетым мызэ-мытIэу зэрыщыIар. Мысырым теухуа сурэтхэм Жером цIэрыIуэ ящIащ икIи гъуазджэм езым и лъагъуэ щыхишыжынымкIэ абыхэм мыхьэнэшхуэ ягъэзэщIащ.
Жан-Леон Жером и IэдакъэщIэкI цIэрыIуэхэм ящыщщ 1876 гъэм абы ищIа «Щхьэтепхъуэ къызэпхъуха шэрджэс пщащэ» сурэтыр.
ГъукIакъуэ Идар.
Прагэ къалэ
